b'\n_START_ARTICLE_\nEriocaulaceae\n_START_SECTION_\nTuntomerkit\n_START_PARAGRAPH_\nEriocaulaceae-kasvit ovat l\xc3\xa4hes aina lehtiruusukekasveja. Heimon kasveissa on juurissa ja lehdiss\xc3\xa4 tuuletussolukkoja eli aerenkyymi\xc3\xa4. Soluissa on oksalaattikiteit\xc3\xa4. Karvat ovat yleisi\xc3\xa4 ja monimuotoisia. Lehtituppi ei ole selv\xc3\xa4sti erottuva. Kasvit ovat yksikotisia, kukat yksineuvoisia. Kukintovana on spiraalimaisesti kiertynyt, s\xc3\xa4rmik\xc3\xa4s tai kulmikas, ja sen tyvell\xc3\xa4 on alalehti, jonka tuppi on umpinainen. Myker\xc3\xb6m\xc3\xa4isen kukinnon lapakko on vaihtelevissa m\xc3\xa4\xc3\xa4rin litte\xc3\xa4, ja kukinto tuo mieleen piippurassin. Kukat ovat pieni\xc3\xa4, ja niiss\xc3\xa4 on erilliset verhi\xc3\xb6 ja melko nahkea teri\xc3\xb6. Siki\xc3\xa4imess\xc3\xa4 on aksiletyyppinen istukka, ja kussakin emilehdess\xc3\xa4 on yksi riippuva siemenaihe. Hedelm\xc3\xa4 on tavallisesti avautuva, keh\xc3\xa4lehdet ovat siin\xc3\xa4 viel\xc3\xa4 j\xc3\xa4ljell\xc3\xa4.\n_START_SECTION_\nLevinneisyys\n_START_PARAGRAPH_\nEriocaulaceae kasvaa tropiikissa ja joitakin lajeja on my\xc3\xb6s lauhkeilla alueilla. Heimo on keskittynyt Guyanan yl\xc3\xa4ng\xc3\xb6lle ja Koillis-Brasiliaan.\n_START_SECTION_\nLuokittelu\n_START_PARAGRAPH_\nHeimossa on kuusi sukua ja 1160 lajia, jotka jakautuvat kahteen alaheimoon. Heimon erilaistuminen alaryhmikseen lienee alkanut noin 64 miljoonaa vuotta sitten.\n_START_SECTION_\nAlaheimo Eriocauloideae Burnett\n_START_PARAGRAPH_\nKasvit ovat tavallisesti vesikasveja, joiden juurissa ja lehdiss\xc3\xa4 on aerenkyymisolukoita. Kasvit ovat kaksikotisia (emi- ja hedekukat eri yksil\xc3\xb6iss\xc3\xa4). Kukan teri\xc3\xb6 on eri- tai yhdislehtinen, ja ter\xc3\xa4lehdiss\xc3\xa4 on mustat rauhasmaiset k\xc3\xa4rjet. Hedekukissa on nelj\xc3\xa4, viisi tai kuusi hedett\xc3\xa4 sek\xc3\xa4 emi\xc3\xb6n j\xc3\xa4\xc3\xa4nne, pistillodi. Emikukissa on huomaamattomia joutoheteit\xc3\xa4._NEWLINE_Alaheimo k\xc3\xa4sitt\xc3\xa4\xc3\xa4 yksi tai kaksi sukua, joissa on 420 tropiikissa ja osin lauhkeassa vy\xc3\xb6hykkeess\xc3\xa4 kasvavaa lajia. Suvussa Eriocaulon on 400 lajia.\n_START_SECTION_\nAlaheimo Paepalanthoideae Ruhland\n_START_PARAGRAPH_\nKasvit ovat tavallisesti maalla kasvavia. Verholehdet ovat ter\xc3\xa4lehtien mittaisia tai pidempi\xc3\xa4. Hedekukissa verhi\xc3\xb6 ja teri\xc3\xb6 ovat tyvelt\xc3\xa4\xc3\xa4n kasvaneet yhteen, ja heteit\xc3\xa4 on kolme, harvemmin kaksi; ne ovat ter\xc3\xa4vastaisia. Pistillodi on mett\xc3\xa4 eritt\xc3\xa4v\xc3\xa4. Emikukissa on joutoheteit\xc3\xa4._NEWLINE_Alaheimoon kuuluu nelj\xc3\xa4 sukua ja 76 lajia, jotka kasvavat Uudessa maailmassa, erityisesti sen trooppisissa osissa. Afrikassa on muutama laji. Suurimmat suvut ovat Paepalanthus (460 lajia), Syngonanthus (200 lajia) ja Comanthera (40 lajia).'